
ঐগী নুংশিজরবা লৈবাক মীয়াম, খুরুমজরি‍। মন কী বাত্তা অমুক্কা হন্না তরাম্না ওকচরি‍। লৈবাক পুম্বা কুমহৈ হরাওগী মথুম মরাং হৌবা মতমসিদা তাঙ্কক অসি পুদুনা লাক্লি‍। কুমহৈ হরাওশিংগী তাঞ্জাসিদা ময়াম পুম্নমক্কী মফমদা য়াইফ-পাউজেল পীজরি‍।
মরূপশিং, কুমহৈ হরাওগী মথোই কাবা মরকসিদা, ঐনা মন কী বাত অসি দিল্লীগী পাউদম অমগা লোয়ননা হৌদোকচগে‍। থা অসিগী হৌরকপদা, গান্ধী জয়ন্তীগী থৌরমদা, দিল্লীদা খাদী রেকোর্দ ওইনা য়োনখি‍। মফমসিগী কনৌত প্লেসতা, খাদীগী স্তোর অমখক্তদা, নোংমখক্তা, মীয়াম্না লুপা করোর অমা মখায় হেনবগী পোৎলমশিং লৈনখি‍। থা অসিদা চত্থরিবা খাদী মহোৎসপ অসিনা মমাঙগী পোৎ য়োনবগী রেকোর্দ পুম্বা থুগাইখ্রে‍। অদোম্না খঙজিনবদা অপেনবা পোক্কদবা অতোপ্পা ৱাফম অমদি মমাঙদা লৈবাকসিদা খাদীগী পোত্থোকশিং য়োনবগী চাং অসি লুপা লিশিং কুন্থ্রা য়ৌবা ঙম্লমদে; হৌজিক্তি লুপা করোর লাখ ১.২৫কী ময়া য়ৌরে‍। খাদী য়োনবগী চাং হেনগৎলকপা হায়বসি মসিগী কান্নবশিং ময়োল্লম অমদি খুঙ্গংগী কাঙলুপ শিনবা থুংনা য়ৌবা ঙম্লে হায়বনি‍। য়োল্লিবা অসিদগী কান্নবা ফংলবশিংদি ঐখোয়গী ফিশাবীশিং, খুৎশা হৈবর মীওইশিং, ঐখোয়গী লৌমীশিং, অয়ুর্বেদিক পাম্বীশিং থাবগী থবক তৌরিবা কোত্তেজ ইন্দস্ত্রীশিংনি, য়োল্লিবা অসিদগী মীপুম খুদিংমক্না কান্নবা ফংলি… অমদি, মসি ‘ভোকেল ফোর লোকেল কেম্পেন’গী মপাঙ্গলনি… তপ্না তপ্না লৈবাক মীয়াম পুম্নমক্কী ঙাক্লৌ ফংবা হেনগৎলক্লি‍।
মরূপশিং, ঙসি ঐনা ময়ামগী মফমদা অমুক্কা হন্না অমদি লেপ্পা লৈতনা থমজনিংবা ৱাফমদি, অদোম্না লম কোইবগী চৎপা খুদিং; লাই খুরুম্ফমশিংদা চৎপা মতমদা, মফমদুগী খুৎহৈবশিংনা শেম শাবা পোত্থোকশিং লৈবিয়ু হায়বসিনি‍।
অদোমগী লম কোইবগী অপুনবা বজেত্তা, মরুওইবা ৱাফম অমা ওইনা লম-লমদুগী পোৎলমশিং লৈনবগী শেন্ফম হাপ্পিয়ু‍। চাদ তরাদং ওইরবসু, কুন্দং ওইরবসু, অদোমগী বজেত্তা য়াবা চাংদা, অদোম্না লম লমদুদা শীজিন্ননবা খাকপিগদবনি‍।
মরূপশিং, হান্নগী মতৌগুম, হন্দমসু, ঐখোয়গী কুমহৈ হরাও পাঙথোকপদা, ঐখোয়গী মরুওইবা মীৎয়েঙ ‘ভোকেল ফোর লোকেল’দা থমগদবনি অমদি ঐখোয় পুন্না মঙলান অমা মঙফাওনহনসি; মঙলান অদুদি ‘আত্মনিরভর ভারত’ হায়বসিনি‍। হন্দক্তি, ঐখোয়গী য়ুমশিং ঐখোয়গী লৈবাক্কী মীওই অমগী হুমাংমলগী মনম চেনবা পোৎলমশিংনা, ঐখোয়গী লৈবাক্কী নহা অমগী হৈথোই শিংথোইবগী মমি তাবা… মদুবু শেম্বদা ঐখোয়গী লৈবাক্কী মীওইশিংদা থবক পীখিবা পোৎলমশিংনা তরং তরংহনসি‍। ঐখোয়গী নুংতিগী পুন্সিদা চঙবা পোৎলম ওইরবসু ঐখোয় লমদমসিগী পোত্থোক লৈগদবনি‍। অদুগা অদোম্না অতোপ্পা ৱাফম অমগদসু মরুওইবা মীৎয়েঙ থম্বা তাই, ভোকেল ফোর লোকেলগী ৱাখল্লোন অসি কুমহৈগী পোৎ-চৈ লৈবখক্তদা লোইদে, কনাগুম্বনা দিৱালীগী থাউমৈ লৈরগা সোসিএল মিদিয়াদা ‘ভোকেল ফোর লোকেল’ থাদুনা থাগৎলকপা থেংনি‍। মদুখক্তনা নত্তে, মসিদি হৌরকপদা ঙায়রিবনি‍। ঐখোয়গী লৈবাকসিগী মতাঙদা ঐখোয় মাঙদা য়াম্না চঙশিনবা তাই‍। হৌজিক্তি পুন্সিগী মথৌ তাবা পুম্নমক, পোৎলম খুদিংমক ফংলে‍। মঙলিবা মঙলান অসি অপীকপা দুকান নৎত্রগা লম্বী মতাইগী পোৎফমদগী পোৎ-চৈ লৈবখক্তা লোইদে‍। ঙসি ভারতনা মালেমগী খ্বায়দগী চাউবা পোৎ পুথোকপগী মকোন ওইরক্লি‍। অচৌবা ব্রান্দ কয়ানা মখোয়গী পোত্থোকশিং মফমসিদা পুথোক্লি‍। করিগুম্বা ঐখোয়না হায়রিবা পোৎলমশিং অসি শীজিন্নরবদি, মেক ইন ইন্দিয়াদা অচৌবা ইনোৎ অমা হাপকনি অমদি মসিসু ‘ভোকেল ফোর লোকেল’নি, অমদি অসিগুম্বা পোৎলমশিং লৈবা মতমদা, ঐখোয়গী লৈবাকসিগী চাউথোকচনিংঙাই ওইরবা UPI দিজিতেল পেমেন্ত সিস্তেম শীজিন্ননবা হোৎনবিগদবনি‍। মসিবু হৈনবী অমা ওইহনবিয়ু অমদি পোৎলম অদুগা নৎত্রগা খুৎহৈবা অদুগা লোয়ননা নম্বা সেল্ফি অমা নামো এপতা থাগৎপিরকউ অমদি মদুসু ভারত্তা শাবা স্মার্তফোন্দগী ওইহনবিয়ু‍। ঐনা অদুগুম্বা পোস্ত খরা, অতৈ মীওইশিংদসু ‘ভোকে,ল ফোর লোকেল’গীদমক পুক্নিং থৌগৎননবা সোসিএল মিদিয়াদা থাগৎকনি‍‍।
মরূপশিং, অদোম্না অদোমগী দিৱালীবু ভারত্তা শাবা, ভারত মচাশিংনা শাবা পোত্থোকশিংনা মশক মচু থোকহনবা মতমদা; অদোমগী ইমুংগী মথৌ তাবা খুদিংমক লমদমসিগী পোত্থোকশিংনা মেনশিনবা মতমদা, দিৱালীগী মৈঙালসু ঙানবা হেনগৎকদৌরিবনি, অদুবু খুৎহৈবশিংদুগী পুন্সিদদি, অনৌবা দিৱালী অমা ঙানগদৌরিবনি, পুন্সিগী অনৌবা অয়ুক অমা ঙান্থোরক্কদৌরিবনি, মখোয়গী পুন্সিবু নুংঙাইহনগদৌরিবনি‍। অদোমগা লোয়ননা লৈবাক মীয়াম করোর কয়াগী দিৱালীবু নুংঙাইবা, চঙ চঙ লাউবা, মশেক মঙাল নাইবা অমদি মশক মচু থোকপা ওইহন্নবগীদমক ভারতপু মরোমদোম লেপ্পা ঙমহনবিয়ু, ‘মেক ইন ইন্দিয়া’বু লেপ্তনা খনবিয়ু‍।
ঐগী নুংশিজরবা লৈবাক মীয়াম, ওক্তোবর ৩১ অসি ঐখোয় পুম্নমক্কী য়াম্না অখন্নবা নুমিৎ অমনি‍। নুমিৎ অসিদা ঐখোয়না ঐখোয়গী আইরন মেন সর্দার বল্লবভাই পতেলগী মপোক কুমওন থৌরম পাঙথোক্লি‍। ঐখোয় ভারত মচাশিংনা মহাকপু মরম কয়াগীদমক নীংশিংই অমদি মহাক্কী মফমদা ইকায়খুম্নবা উৎলি‍। ময়ামদুগী মরক্তা খ্বায়দগী চাউবা মরমদি – লৈবাকসিগী নিংথৌ পানবা লৈবাক ৫৮০ হেনববু পুনশিল্লম্বা অদুনি‍। চহি খুদিংগী ওক্তোবর ৩১দা য়ুনিতী দেগী মরুওইবা থৌরম গুজরাতকী স্তেচু ওফ য়ুনিতীদা পাঙথোকপা ঐখোয়না খঙলে‍। মসিগী মথক্তা, কর্তব্য পথকী মতাঙদা য়াম্না অখন্নবা থৌরম অমা পাঙথোক্লি‍। অদোমসু নীংশিংবিরমগনি হন্দক্তা ঐনা ময়ামগী মফমদা লৈবাকসিগী খুঙ্গং খুদিংদগী, য়ুমথোং খুদিংদগী লৈবাক মচেৎ খরা খরা খোমজিন্নবা ৱাফম থমখি‍। য়ুমথোঙ খুদিংদগী লৈবাক খরা খরা লৌখৎলবা মতুংদা মদু কলাস অমদা হাপতুনা অমৃৎ কলাস য়াত্রা পাঙথোকখি‍। লৈবাক্কী কাচিন কোয়া খুদিংদগী খোমগৎলকপা লৈবাকশিং অসিগা লোয়ননা অমৃৎ কলাস য়াত্রা লিশিং কয়া হৌজিক দিল্লীদা থুংলরে‍। দিল্লীদা, লৈবাকশিং অদু অচৌবা ভারত কলাস অমদা হাপকনি অমদি হায়রিবা শেংলবা লৈবাক অসিদা দিল্লীদা ‘অমৃৎ ভাতিকা’ শাগনি‍। মসিনা লৈবাকসিগী কোনুংগী ময়ায় চবুক্তা অমৃৎ মহোৎসবকী অচৌবা লন অমা ওইনা লৈহৌগনি‍। লৈবাক শিনবা থুংনা হৌখিবা চহি অনি মখায় চত্থদুনা লাক্লিবা অজাদী কা অমৃৎ মহোৎসব অসি ওক্তোবর ৩১দা লোইশিল্লগনি‍। ময়াম পুম্নমক্না মসিবু মালেমগী খ্বায়দগী শাংনা চত্থবা কুমহৈ অমা ওইহনখিবনি‍। ঐখোয়গী নীংতম লান্মীশিংবু ইকায়খুম্ননবু ওইরবসু নৎত্রগা হর ঘর তিরঙ্গাবু ওইরবসু, অজাদী কা অমৃৎ মহোৎসব অসিদা, মীয়াম্না মখোয় মখোয়গী লমদুগী পুৱারীদা অনৌবা শক্তম অমা হাপখি‍। হায়রিবা মতমসিদা, মীয়ামগী থৌগলগী মশক থোক্লবা খুদম চাংদম কয়াবু উবা ফংখি‍।
মরূপশিং, ঙসি ঐ ময়ামগী মফমদা অতোপ্পা নুংঙাইরবা পাউ অমগসু তমজগে, মরুওইনা লৈবাকসিগীদমক করিগুম্বা খরদং ওইরবসু তৌরমগে হায়বগী ইহুল, মঙলান অমদি ফিরেপ লৈরিবা ঐগী নহা ওইরিবা ইচাশিংগী মফমদনি‍। হায়রিবা নুংঙাইবা পাউ অসি লৈবাক মীয়ামগীখক নত্তে, মসি অখন্ননা ঐগী নহা ওইরিবা মরূপশিংগীদমক্তনি‍। নুমিৎ নিনিখক্কী মতুংদা, ওক্তোবর ৩১দা, লৈবাক পুম্বগী ওইবা অচৌবা লূপ অমগী য়ুম্ফম থোনগদৌরি, মদুসু সর্দার সাহিবকী মকোক কুমওন নুমিত্তা‍। হায়রিবা লুপ অসিগী মমিংদি – মেরা য়ুবা ভারত হায়বদি মাই ভারত হায়বসিনি‍। মাই ভারত লূপ্না ভারতকী নহাশিংদা তোঙান তোঙানবা লৈবাক শেমগৎপগী থৌরমশিংদা শরুক য়াননবগী তাঞ্জাম অমা পীগনি‍। মসি চাওখৎপা ভারত অমা পুরক্নবগীদমক ভারতকী নহাশিংগী মতিংবু পুনশিন্নবগী তোপ তোপ্পা থৌরাং অমনি‍।
মেরা য়ুবা ভারতকী ৱেবসাইত মাই ভারতসু হাংদোক্কনি‍। ঐনা নহাশিংগী মফমদা, ঈরৈবাকসিগী নহা পুম্নমক, ইচানুপা পুম্নমক অমদি ইচানুপী পুম্নমক্কী মফমদা mybharat.gov.in দা রেজিস্তর তৌশিনবিনবা অমদি তোঙান তোঙানবা থৌরমশিংগীদমক সাইন অপ তৌবিনবা ৱাফম থমজরি‍। ওক্তোবর ৩১ অসি হান্নগী প্রধান মন্ত্রী স্রিমতী ইন্দিয়া গান্ধী জীগী লৈখিদবা কুমওন নুমিৎসু তারি‍। ঐনা মহাক্কী মফমদসু শ্রদ্ধাঞ্জলি কৎচরি‍।
ঐগী ইমুং মনুংগুম্লবা ময়াম, ঐখোয়গী লোয়নসিল্লোন অসি এক ভারত শ্রেস্থ ভারতকী ৱাখল্লোনবু হেন্না মনুং হঞ্জিন্না পাউ ফাউদোক্নবগী খ্বায়দগী ফবা পাম্বৈশিংগী মরক্তা অমনি‍। ঐনা তামিল নাদুগী চীং-লেম্লবা পারী পুরীগী লনগা মরী লৈনবা য়াম্না পুক্নিং থৌগৎনিংঙাই ওইরবা ৱাফম অনিখক ময়ামগী মফমদা থমজগে‍। ঐ মমিং লৈরবা তামিল অইবা ইচে সিভ সঙ্করা জীবু মশক খঙজহৌনবগী তাঞ্জা ফংখি‍। মহাক্না লোইনসিল্লোনগী খুত্থাঙদা নিত ইন্দিয়া কৌবা প্রোজেক্ত অমা পায়খৎখি         ‍। মসিগী ৱাহন্থোক্তি – লংলা অমদা লেংশিনবা অমদি লৈবাকসিবু লোইনসিল্লোনগী খুত্থাঙদা শমজিন্নবনি‍। মহাক্না প্রোজেক্ত অসিদা হৌখিবা চহি ১৬সিদা থবক তৌদুনা লাক্লি‍। প্রোজেক্ত অসিগী খুত্থাঙদা মহাক্না ভারতকী লোল ১৮দা ইবা লোইনসিল্লোনশিং হন্দোক্লি‍। মহাক্না লৈবাক শিনবা থুংনা কয়ারক হন্না, কন্যাকুমারীদগী কাস্মির ফাওবা অমদি ইম্ফালদগী জয়সলমর ফাওবা তোঙান তোঙানবা স্তেতশিংদগী অইবা অমদি ৱাকমশিং উননবা চৎলম্মী‍। সিব সঙ্কারী জীনা তোঙান তোঙানবাম ফমশিংদা চৎখি অমদি খোঙচত্তুগী কম্মেন্তরীশিংগা লোয়ননা থেংনরকপশিং লাইরিক ওইনা ফোঙদোকই‍। মসি মহাক্না তামিল অমদি ইংলিস লোল অনিমক্তা ফোঙবনি‍। প্রোজেক্ত অসিদা অচৌবা ভোল্যুম মরি য়াওরি অমদি ভোল্যুম অমমম্না ভারতকী তোঙান তোঙানবা মফমশিংদা কত্থোকপনি‍। মহাক্নী ফিরেপ অমদি মথৌনাগীদমক ঐ চাউথোকচৈ‍।
মরূপশিং, কন্যাকুমারীগী তিরু এ.কে. পেরুমাল জীগী খুৎইশিং য়াম্না পুক্নিং থৌগৎনিংঙাই ওই‍। মহাক্না তামিল নাদুগী ৱারী লীবগী চৎনবীবু য়োকখত্তুনা থম্নবগী য়াম্না শিংথানিংঙাই ওইরবা থবক পায়খৎলি‍। মহাক্না হায়রিবা মিসন অসিদা হৌখিবা চহি ৪০ চুপ্না চঙশিল্লক্লি‍। মসিগীদমক, মহাক্না তামিল নাদুগী তোঙান তোঙানবা মফমশিংদা চত্তুনা ফোল্ক আর্ত মখলশিং থিজিনখি অমদি মখোয়শিংদুবু মহাক্কী লাইরিক্কী শরুক ওইহনখি‍। হৌজিক ফাওবদা মহাক্না অসিগুম্বা লাইরিক ১০০ হেন্না ইখ্রে হায়বা খঙবদা অদোম ঙকপা ফাওগনি‍। মসিগী মথক্তা, পেরুমাল জীগী অতোপ্পা পামজবা অমসু লৈ‍। মহাক্না তামিল নাদুগী লাইশঙগী কলচরগী মরমদা থিজিনবা পাম্মি‍। মহাক্না শউনগী হংলাইগী মরমদা য়াম্না কন্না থিজিন হুমজিল্লম্মি, মদুনা লমদুগী ফোল্ক আর্তিস্তশিংদা কান্নবা পীখি‍। সিব সঙ্কারী জী অমদি এ.কে. পেরুমাল জীনা হোৎনরমখিবা মীপুম খুদিংগী মফমদা ফিদম্নিংঙাই ওইরি‍। ঐখোয়গী লৈবাক্কী অমত্তা ওইবা শক্তমবু মপাঙ্গল কনখৎহনবতা নত্তনা লৈবাকসিগী মিংচৎ, ইকায়খুম্নবা অমদি পুম্নমক্কী মতিং হাপকদবা, লৈবাকসিগী নাৎ য়োকখৎনবগী অসিগুম্বা থৌরাংশিং অসিগীদমক ভারতনা চাউথোকচবা ফাওরি‍।
ঐগী ইমুংগী মীওইশিং, লৈবাক পুম্বনা নবেম্বর ১৫দা ‘জঞ্জাতিয় গৌরব দিবস’ পাঙথোক্কদৌরি‍। অখন্নবা নুমিৎ অসি ভগবান বির্সা মুন্দাগী মপোক কুমওন থৌরমদা মরী লৈনৈ‍। ভগবান বির্সা মুন্দা ঐখোয় পুম্নমক্কী থম্মোয়নুংদা লৈ‍। মহাক্কী পুন্সিদগী ঐখোয়না অশেংবা থৌনা হায়বরি করিনো অমদি মশাগী ফিরেপ্তা খোঙফম হন্দনা লেপ্পা হায়বসি করিনো হায়বা খঙবা ঙমই‍। মহাক্না কৈদৌঙৈদা মপান লমগী লৈঙাকপু য়াখিদে‍। মহাক্না অরানবা ৱায়েল লৈতবা খুন্নাই অমগী মঙলান মঙলম্মি‍। মহাক্না মীপুম খুদংইমক পুন্সিগী ইকায়খুম্না ঙাক্না অমদি থোং মান্নবা মহিং অমদা হিংবা পাম্লম্মি‍। ভগবান বির্সা মুন্দানা মতম পুম্বদা মহৌশাগা পুন্না হিংমিন্নবগী মরুওইবা ৱাফমশিং থমখি‍। ঙসিমকসু, ঐখোয়গী ত্রাইবেল ইচিল ইনাওশিংনা মহৌশাবু ঙাক শেন্দুনা কায়হন্দনা থম্লি হায়না ঐখোয়না হায়বা ঙম্মি‍। ঐখোয় পুম্নমক্কীদমক্তা, ঐখোয়গী ত্রাইবেল ইচিল ইনাওশিংগী থৌওংনা চাউনা পুক্নিং থৌগৎনফম ওইরিবনি‍।
মরূপশিং, হয়েং হায়বদি ওক্তোবর ৩০ অসি গুরু গোবিন্দ জীগী লৈখিদবগী কুমওন নুমিৎসু তাই‍। গুরু গোবিন্দ জীনা গুজরাত অমদি রাজস্থানগী ত্রাইবেল অমদি শোত্থহৌরবা ফুরূপশিংগী পুন্সিদা অখন্নবা মফম কন্দুনা লৈ‍। ঐহাকসু গোবিন্দ গুরু জীগী মফমদা শ্রদ্ধাঞ্জলি কৎচরি‍। নবেম্বর থাদা ঐখোয়না মনগধ মীহাৎকী কুমওন থৌরম পাঙথোকই‍। হায়রিবা মীহাৎ অদুদা লৈখিদ্রবা ভারত ইমাগী মচাশিংগী মফমদা ঐনা ইকোক নোঞ্জরি‍।
মরূপশিং, ভার্তা ত্রাইবেল লান্মীশিংগী ইনাক খুল্লবা পুৱারী লৈ‍। ভারতকী লৈমায়সিদনি অথোইবা তিল্কা মানঝীনা অরানবা ৱায়েলগী মায়োক্তা খোল্লাউ কয়া লাউখিবা‍। লৈমায়সিদনি সিদ্ধো – কানহুনা মান্নবা খুন্নাইগী খোল্লাউ লাউখিবা‍। লান্মী তান্তিয়া ভীল লৈমায়সিদা পোক্লমবগীদমক ঐখোয়না চাউথোকচরি‍। খুদোংথিরবা মতমদা মহাক্কী মীয়ামগীদমক লেপ্লম্বা অথৌবা বীর নারায়ন সিংহবু ঐখোয়না ইকায় খুম্নবগা লোয়ননা নীংশিংলি‍।
বীর রামজী গোন্দ, বীর গুন্দাধুর, নৎত্রগা ভীমা নায়কপু ওইরবসু মখোয়না থৌনানা ঐখোয়বু পুক্নিং থৌগৎলি‍। লৈবাকসিনা অল্লুরী সিতারাম রাজুনা ত্রাইবেল ইচিল ইনাওশিংদা ইনোৎ হাপ্লম্ববু নীংশিংলি‍। অৱাং নোংপোক্তা ঐখোয়না নীংতম লান্মী কিয়াং নোবং অমদি রানী গাইদিনলিউনচিংবদগী পুক্নিং থৌগৎনফম ওইরি‍। লৈবাকসিনা রাজমোহিনী দেবী অমদি রানি কম্লাপতীনচিংবা মথৌনা লৈরবা নুপীশিং ফংখিবসু ত্রাইবেল ফুরূপশিংদগীনি‍। লৈবাকসিনা ত্রাইবেল খুন্নাইবু পুক্নিং থৌগৎপিরম্বা রানী দুর্গাবতী জীগী চহি ৫০০ শুবা মপোক কুমওন থৌরম পাঙথোক্লি‍। লৈবাকসিগী নহা মশিং হেন্না হেন্না মখোয়গী লমদুগা ত্রাইবেল মীওইশিংগী মরমদা খঙলক্তুনা মখোয়দগী পুক্নিং থৌগৎনফম ওইরকপা ওইরক্কনি হায়না ঐনা থাজবা থমজরি‍। লৈবাক অসিনা মশানা মশাবু ইকায়খুম্নজবা অমদি লৈবাক চাওখৎহন্নবগীদমক মতম চুপ্পদা লেপ্লিবা ত্রাইবেল খুন্নাইগীদমক চাউথোকচবা পোক্লি‍।
ঐগী নুংশিরবা ঈরৈচাশিং, কুমহৈ হরাওগী মতমসিদা, লৈবাকসিদা শান্ন-খোৎনবগী ফিরালনা অতিয়া পক্না হাইনা হুম্না পাইরি‍। হন্দক্তা, এসিয়ন গেম্সকী মতুংদা, ভারতকী শান্নরোয়শিংনা পেরা এসিয়ন গেম্সতা চাউনা মায় পাকপা পুরকখি‍। ভারতনা হায়রিবা মশান্না অসিদা মেদল ১১১ ফংদুনা অনৌবা পুৱারী অমা শেম্লে‍। ঐনা পেরা এসিয়ন গেম্সতা শরুক য়াখিবা শান্নরোয় পুম্নমক্কী মফমদা নুংঙাইবা ফোঙদোকচরি‍।
মরূপশিং, ঐনা ময়ামগী পুক্নিংবু স্পিসিএল ওলিম্পিক্স ৱর্ল্দ সম্মর গেম্সকী মায়কৈদসু চিংশিঞ্জরি‍। মসি বর্লিন্দা পাঙথোকখিবনি‍। অথোই অহেন তান্নবগী থৌরম অসি ঐখোয়গী ৱাখল লৌশিং মপুং ফাদ্রবা শান্নরোয়শিংনা মখোয়গী মতিং উত্থোকচনবগী নীংথিরবা তাঞ্জা অমনি‍। অথোই অহেন তান্নবা অসিদা, ভারতকী তীম্না সনাগী মেদল ৭৫ য়াওনা মেদল ২০০ ফংখি‍। রোলর স্কেতিং, বীচ ভোলীবোল, ফুতবোল নৎত্রগা লোন তেন্নিসতা ওইরবসু, ভারতকী শান্নরোয়শিংনা মেদল কয়া ফংখি‍। মেদল ফংলক্লিবশিং অসিগী পুন্সিগী খোঙচৎসু য়াম্না পুক্নিং থৌগৎনিংঙাই ওই‍। হরিয়ানাগী রনবীর সাইনীনা গোল্ফতা সনাগী মেদল ফংলকখি‍। অঙাং ওইরিঙঅদগী ওতিজম নারক্লবা রনবীরগীদমক্তদি শিংনবা অমত্তনা মহাক্না গোল্ফপু পামজবা অদু নমথবা ঙমখিদে‍। মহাক্না মমানসু মখোয়গী ইমুংগী মীপুম খুদিংমক হৌজিক্তি গোল্ফ শান্নরে হায়রি‍। চহি ১৬খক্তা ঙায়রিবা পুদুচেরীদগী তি-বিসালনা মেদল ৪ ফংখি‍। গোৱাগী সিয়া সরোদনা পৱার লিফ্তিংদা সনাগী মেদল ২ য়াওনা মেদল ৪ ফংখি‍। চহি ৯ খক্তা ঙায়রিঙৈদা মমা কায়নখ্রবসু, মহাক্কী থৌনা হন্থহনখিদে‍। দুর্গ ছত্তিসগরগী অনুরাগ প্রসাদনা পৱার লিফ্তিংদা সনাগী মেদল ৩ অমদি লুপাগী মেদল ১ ফংখি‍। অসিগুম্বা পুক্নিং থৌগৎনিংঙাই ওইরবা অতোপ্পা ৱারী অমনা সাইক্লিংদা মেদল ২ ফংখিবা ঝার্খন্দকী ইন্দু প্রকাসকীনি‍। অচম্বা ইমুংদগী ওইজরবসু, ইন্দুনা লায়রবনা মহাক্কী মায় পাকপগী লম্বীদা খুরৌ কৈদৌঙৈদা ওইহনখিদে‍। হায়রিবা মশান্না অসিদা ভারতকী শান্নরোয়শিংনা মায় পাকখিবা অসিনা ৱাখল লৌশিংগী পাঙ্গল ৱাৎলবা অতৈ অঙাংশিং অমদি মখোয়গী ইমুং মনুংশিংবু মখা তানা পুক্নিং থৌগৎখিগনি হায়না ঐনা চপ চানা থাজৈ‍। ঐনা অদোমগী মফমদা অদোমগী ইমুংগা লোয়ননা অদোমগী খুঙ্গংদা নৎত্রগা খুল থংনবদা লৈবা মশান্না অসিদা শরুক য়ারুবা নৎত্রগা মায় পাক্লকখিবা অসিগুম্বা অঙাংশিংগী মনাক্তা চৎনবা ৱাফমসু থমজগে‍। মখোয়গী মফমদা নুংঙাইবা ফোঙদোকপিয়ু‍। অদুগা অসিগুম্বা অঙাংশিংগা মতম খরা কাইথোক্তুনা লোয়নবিয়ু‍। অদোমগী মফমদা অনৌবা মহাও অমা ফংগনি‍। তাইবং শেম্বা মপুনা মখোয়দা অকক্নবা থৌনা অমা হাপ্পিরি অমদি মদুবু উননবা অমদি পুক্নিংদা ফাওননবা তাঞ্জা অমা অদোম্না ফংগনি‍। চৎপিয়ু‍।
ঐগী ইমুং মনুংশিং, অদোম পুম্নমক্না গুজরাতকী অম্বা জী মন্দির হায়রিবা লাই খুরুম্ফম অসিগী মরমদা তাবিরম্লগনি‍। মফমসি ভারত অমদি মপান লৈবাকশিংদগী মশিং য়াম্লবা মীওইশিংনা ইমা অম্বেবু খুরুমজবা লাকপা মরুওইবা শক্তী পীথ অমনি‍। মফমসিদা গব্বর পর্বতকী লম্বীদা, অদোম্না তোঙান তোঙানবা য়োগগী ফম্ফম অমদি আসনশিংগী মীতমশিং উবা ফংবিগনি‍। হায়রিবা মীতমশিং অসিগী অখন্নবা ৱাফমশিং করিনো হায়বা অদোম খঙবিবরা? তশেংবদি হায়রিবা মীতমশিং অসি অতেক অকায়শিংদগী শেম্বনি; মওং অমদা, ফত্ত-হৌদিদগী শেম্বনি অমদি মসি তশেংনা ঙক্নিংঙাইনি‍। মসিনা তাকপদি হায়রিবা মীতমশিং অসি অতেক অকায় ওইনা হুন্দোরক্লবা মীয়াম্না শীজিন্নরুরবা পোৎলমশিংদগী শেম্বনি‍। অম্বা জী শক্তী পীথতা লাইরেম্বী ইমাবু খুরুমজবগা লোয়ননা হায়রিবা মীতমশিং অসিনসু লাই খুরুম্বা লাক্লিবশিংগী পুক্নিং চিংশিনফম ওইরি‍। থৌরাং অসি মায় পাক্লকপসি য়েংলগা, ঐগী পুক্নিংদা হৌদোকচনিংবা ৱাফম অমসু লাক্লি‍। ঐখোয়গী লৈবাকসিদা ফত্ত-হৌদিশিংদগী অসিগুম্বা পোৎলমশিং শাবা হৈবা মীওই কয়া অমা লৈ‍। ঐনা গুজরাত লৈঙাক্কী মফমদা অথোই অহেন তান্নবগী থৌরম অমা শীন্দুনা অসিগুম্বা মীওইশিং পাউকৎ পীবিনবা হায়জরি‍। থৌরাং অসিনা, গব্বর পর্বতকী পুক্নিং চিংশিনবগী মতিং হেনগৎহনবগা লোয়ননা, লৈবাক পুম্বদা ‘ৱেস্ত তু ৱেল্থ’ কেম্পেনগীদমক্তা মীয়ামবুসু পুক্নিং থৌগৎহনবা ঙমগনি‍।
মরূপশিং, স্বচ্ছ ভারত অমদি ‘ৱেস্ত তু ৱেল্থ’কী মতাঙ লাকপা খুদিংদা, ঐখোয়না লৈবাকসিগী কাচিন কোয়া খুদিংদগী মশিং থিঙমদ্রবা খুদমশিং উবা ফংলি‍। অসামগী কামরুপ মেত্রোপোলিতন দিস্ত্রিক্তা লৈবা অক্সর ফোরম কৌবা স্কুল অমনা অঙাংশিংদা হৌন-লোনচৎ অমদি পুন্সিগী মমল অমদি তুং কোইনা চাওখৎপগী মরুওইবা ৱাফমশিং হনবা লৈতনা তাকপি তম্বিরি‍। মফমসিদা তমবা অঙাংশিংনা চয়োল খুদিংগী প্লাস্তিক্কী ফত্ত-হৌদিশিং খোমজিন্দুনা, মদুবু ইকো-ফ্রেন্দলী চেক অমদি শো মরীশিং শেম্বদা শীজিন্নরি‍। মফমসিদা মহৈরোয়শিংদা রিসাইক্লিং অমদি প্লাস্তিক ফত্ত-হৌদিশিংদগী পোত্থোকশিং শেম শাবগী মরমদা তাকপি তম্বিরি‍। চহি নৌরিঙৈ মতমদগী অকোয়বগী ফীভমগী মরমদা খঙহল্লিবা অসিনা অঙাংশিং অসিবু লৈবাক্কী মথৌ মশক খঙবা মীওইশিং ওইহল্লকপদা চাউনা মতেঙ ওইগনি‍।
ঐগী ইমুং মনুংশিং, ঙসি নুপীগী মতিক্কী মঙম উবা ফংদবা পুন্সিগী মফম অমত্তা লৈত্রে‍। মখোয়গী মায় পাকপশিংবু মফম খুদিংদা শিংথানরবা মতমসিদা, ঐখোয়না ভক্তীগী মতিক উৎপিরম্বা, পুৱারীগী লামায়দা সনাগী ময়েক্না ইদুনা লৈহৌরবা নুপী লাইনিংবী অমগী মরমদা ঐখোয়না নীংশিংবা তাই‍। চহি অসিদা লৈবাকসিনা অথোইবা লাইনিংবী মিরাবাইকী ৫২৫শুবা মপোক কুমওন থৌরম পাঙথোক্লি‍। মহাক মরম কয়াগীদমক লৈবাক পুম্বগী মীয়ামবু পুক্নিং থৌগৎলিবা মীওই অমা ওইরি‍। করিগুম্বা কনাগুম্বা মীওই অমনা ঈশৈ নোংমাইদা খোইদারবদি, মহাক ঈশৈ নোংমাইদা পুক্নিং লুপ্পগী অথোইবা খুদম অমনি; করিগুম্বা কনাগুম্বা অমনা শৈরেংবু পামজরবদি, মীরাবাইগী ভজন্না, পুক্নিং লুপ্পগী অথোইবা খুদম ওইদুনা, তোঙানবা মহাও অমা পীরি; কনাগুম্বনা লাইগী মতিক ময়াইদা থাজরবদি, মিরাবাইনা শ্রী কৃষ্ণদা পুক্নিং লুপচবা মতৌনা অদুগুম্বা মীওইদুগী পুক্নিং থৌগৎনফম ওইগনি‍। মিরাবাইনা লম্বোইবা রবিদাসপু মহাক্কী গুরুনি হায়না লৌখি‍। গুরু মিলিয়া রাইদাস, দিন্হী জ্ঞান কী গুতকী হায়নসু মহাক্না হায়বিরম্মী‍।
মিরাবাই হৌজিকসু লৈবাকসিগী ইমা, ইচে-ইচল অমদি ইচানুপীশিংগী পুক্নিং থৌগৎনফম অমা ওইরি‍। মতমদুদসু, মহাক্না মাগী নুংগী খোঞ্জেলবু তাখি অমদি কা হেনবা ৱাখল্লোনশিংগী মায়োক্তা লেপখি‍। লাইনিংবী অমা ওইনসু, মহাক্না ঐখোয় পুম্নমকপু পুক্নিং থৌগৎলি‍। লৈবাক অসিদা মখল কয়াদা লান্দারকপা মতমদা মহাক্না ভারতকী খুন্নাই অমদি নাৎপু মপাঙ্গল কনখৎহন্নবগীদমক চোংথোকখি‍। মিরাবাইগী পুন্সিদগী ঐখোয়না ইচম চম্বা অমদি চীং লেম্বা মতৌদা মতিক কয়া য়াম্না লৈবগে হায়বা ঐখোয়না খঙবা ঙম্মি‍। ঐনা লাইনিংবী মিরাবাইগী মফমদা ইকোক নোঞ্জর‍ি‍।
ঐগী নুংশিরবা ইমুং মনুংশিং, ‘মন কী বাত’ অসিদা থমজনিংবা ৱাফমশিংদি মসিনি‍। ময়ামগা ৱারী ৱাতায় শান্নবা খুদিংনা ঐগী ইফমদা অনৌবা থৌনা হাপ্লি‍। অদোমগী পাউজেলদা থাজবা অমদি অফবা ৱাখল্লোনগী ৱারী চা কয়ানা ঐগী ইনাক্তা য়ৌরক্লি‍। ঐনা অমুক্কা হন্না ময়ামগী মফমদা আত্ম নিরভর ভারত কেম্পেন্দা মরুওইবা মীৎয়েঙ থম্বিনবা হায়জরি‍। লমদমসিগী পোত্থোকশিং লৈবিয়ু, ভোকেল ফোর লোকেল ওইবিয়ু‍। অদোমগী য়ুম লুনা নান্না থম্বগুম্না, অদোমগী লৈকায় অমদি ময়োল্লমশিং লুনা নান্না থম্বিয়ু‍। অদুগা অদোম্নসু খঙবিরি, ওক্তোবর ৩১দা, সর্দার সাহেবকী মপোক কুমওনবু, লৈবাকসিনা য়ুনিতী দে হায়না পাঙথোক্লি; লৈবাক্কী মফম কয়াদা রন ফোর য়ুনিতী প্রোগ্রামশিং পাঙথোক্লি‍। অদোমসু ওক্তোবর ৩১দা রন ফোর য়ুনিতী থৌরমশিং পাঙথোকপিয়ু‍। অদোম্না মশিং য়াম্না শরুক য়াবিদুনা অমত্তা ওইবগী ফিরেপ্পু মপাঙ্গল হাপ্পিয়ু‍। অমুক্কা হন্না, ঐনা লাক্কদৌরিবা কুমহৈ হরাওশিংগীদমক য়াইফ-পাউজেল পীজরি‍। ময়াম পুম্নমক অদোমগী ইমুং মনুংশিংগা লোয়ননা হরাও তয়াম্না পাঙথোকপিয়ু; হকচাঙ ফনা লৈবিয়ু, নুংঙাইনা লৈবিয়ু হায়না য়াইফ পাউজেল পীজরি‍। অদুগা, দিৱালীগী মতমসিদা, মৈহৌ লাংপোক থোকপা য়াবা অশোয়বা অরানবা থৌওং অমত্তা তৌবিগনু‍। করিগুম্বা কনাগুম্বা মীওই অমগী পুন্সি খুদোং থিনিংঙাই ওইরবদি অদোম্না য়েংশিনবিগদবনি; অদোমগীদমক অমদি মফম পুম্নমক্কীদমক চেকশিন্না লৈবিয়ু‍।
য়াইফ পাউজেল পীজরি‍।
ময়ামবু ঙমখৈ লৈতনা থাগৎচরি‍।
*********
